KIRJALLINEN KYSYMYS E-3900/00 esittäjä(t): Astrid Lulling (PPE-DE) komissiolle. Evin-lain asettamat rajoitukset ulkomailla järjestettävien urheilutapahtumien esittämiselle televisiossa Ranskassa.



Virallinen lehti nro 174 E , 19/06/2001 s. 0179 - 0180



KIRJALLINEN KYSYMYS E-3900/00 esittäjä(t): Astrid Lulling (PPE-DE) komissiolle (13. joulukuuta 2000) Aihe: Evin-lain asettamat rajoitukset ulkomailla järjestettävien urheilutapahtumien esittämiselle televisiossa Ranskassa Olen jo aiemmin esittänyt komissiolle Evin-lain soveltamisesta Ranskassa kaksi kysymystä (E-550/00(1) ja E-2197/00(2)), joihin komissio on jo antanut vastaukset. Nyt minulle on ilmoitettu, että Ranska kieltäytyy edelleenkin esittämästä televisiossa ulkomailla järjestettäviä urheilutapahtumia, koska niissä näkyy alkoholijuomien mainoskylttejä. Komission jäsenen Frederik Bolkesteinin ja Rankan kulttuuri- ja tiedonvälitysministerin Catherine Tascan tapaamisessa 6.6.2000 komissio pyysi Ranskan viranomaisia muuttamaan menettelysääntöjä kuultuaan kaikkia osapuolia. Ranskan audiovisuaalialan neuvosto (le Conseil supérieur de l'audiovisuel, CSA) järjesti neuvoa-antavan kokouksen 9.10.2000. Kuitenkaan niitä järjestöjä, jotka olivat tehneet valituksia (CIVB-CNIV, CBMC/CEPS), Ranskan viini- ja panimoalaa edustavia liittoja ja asianomaisia eurooppalaisia järjestöjä ei kuultu tilaisuudessa lainkaan. Eikö tämä asenne osoitakin, että Ranskan viranomaisilla ei ole kiinnostusta rakentavan vuoropuhelun aloittamiseen menettelysääntöjen muuttamiseksi? Ison-Britannian korkein oikeus on ottanut asian esille Euroopan yhteisöjen tuomioistuimen kanssa ja tehnyt siitä ennakkoratkaisupyynnön, jossa se pyytää tuomioistuinta antamaan lausunnon Evin-lain yhteensopivuudesta palvelujen (joihin myös mainokset kuuluvat) vapaata liikkuvuutta koskevan Euroopan yhteisöjen lainsäädännön kanssa. Ottaen huomioon, että Ranskan viranomaiset eivät ole ryhtyneet toimiin todellisen ratkaisun löytämiseksi ongelmaan ja että he ovat käyttäneet tekosyynä pyrkimystä suojella kansanterveyttä, onko komissio edelleenkin sitä mieltä, että vuoden 1995 menettelysäännöt, joita kylläkin on muutettu, ovat sopiva keino taata palvelujen tarjoamisen vapaus yhtenäismarkkinoilla? Kun asiat kerran ovat niin kuin ne ovat, eikö komissio katso, että Ranskaa vastaan olisi aiheellista ryhtyä oikeustoimiin Euroopan yhteisöjen tuomioistuimessa? Jos näin ei komission mielestä ole, mihin toimiin se aikoo ryhtyä, jotta tämä asia hoidettaisiin mahdollisimman nopeasti ja kunnioittaen palvelujen vapaan liikkuvuuden periaatteita yhtenäismarkkinoilla? (1) EYVL C 330 E, 21.11.2000, s. 185. (2) EYVL C 89 E, 20.3.2001, s. 152. Frederik Bolkesteinin komission puolesta antama vastaus (20. helmikuuta 2001) Komissio on edelleen sitä mieltä, että vuoden 1995 menettelysäännöt voisivat periaatteessa riittää sen varmistamiseksi, että sisämarkkinasääntöjä noudatetaan. Komissio viittaa tämän osalta vastaukseen, jonka se antoi arvoisan parlamentin jäsenen kirjalliseen kysymykseen E-2197/00(1). Kesäkuun 7. päivänä 2000 Pariisissa pidetyn neuvottelun ja Ranskan audiovisuaalialan neuvoston lokakuun 9. päivänä 2000 järjestämän kokouksen, joihin kysymyksessä viitatataan, jälkeen sisämarkkinoista vastaava komission jäsen lähetti 11. joulukuuta 2000 kirjeen Ranskan kulttuuri- ja viestintäministeri Catherine Tascalle. Kirjeessä pyydetään Ranskan viranomaisilta yksityiskohtaisempia tietoja siitä, missä vaiheessa toimenpiteet, joihin he ovat sitoutuneet, ovat. Komissio pitää arvoisan jäsenen ajan tasalla asioiden etenemisestä. (1) EYVL C 89 E, 20.3.2001, s. 152.